Manises reclama a la Generalitat Valenciana que pose al dia les prestacions a la dependència
30 de setembre de 2024

•  L’equip de govern aprova una moció al ple de setembre per a demanar el compliment de la Llei de la Dependència, així com més places de residències públiques

Manises, 30 de setembre de 2024.- El ple de l’Ajuntament de Manises va aprovar en la sessió del mes de setembre, amb els vots a favor de l’equip de govern (PSPV-PSOE 5, APM-Compromís 5 i Podem 1) i en contra de l’oposició (PP 6 i Vox 4), una moció per a demanar a la Generalitat Valenciana que execute un pla de xoc urgent perquè pose al dia els expedients de l’ajuda a la dependència i garantisca a les persones sol·licitants l'accés a les prestacions adequades.

El regidor de Serveis Socials, Juan Carlos Esteve, ha assegurat que "mentre l’Ajuntament de Manises porta al dia les valoracions a la dependència gràcies al gran treball de l’equip dels Serveis Socials municipals, un pas previ necessari en les sol·licituds de dependència, la Generalitat Valenciana no resol els expedients, la qual cosa perjudica les persones més vulnerables de la nostra localitat perquè les prestacions arriben amb molt de retard".

L’equip de govern municipal demana, mitjançant aquesta moció, que la Vicepresidència Segona i Conselleria de Serveis Socials, Igualtat i Habitatge de la Generalitat Valenciana garantisca el compliment de la Llei de la Dependència com una prioritat, ja que suposa assegurar un dret fonamental, que afecta, sobretot, persones en situació de vulnerabilitat.

Els Serveis Socials municipals de Manises han iniciat i valorat 272 expedients en el primer semestre de 2024, però la Conselleria només ha resolt 40 sol·licituds amb la resolució del Programa Individual d’Atenció (PIA) corresponent, el que suposa un 14,7%. La diferència respecte al mateix període de l’any anterior, el primer semestre de 2023, radica en el fet que dels 262 tràmits iniciats, el govern autonòmic del Botànic va resoldre 155 sol·licituds de dependència, un 59,2%.

A més, l’Ajuntament de Manises exigeix major transparència i comunicació per part de l’administració autonòmica cap a la ciutadania sobre l’estat dels expedients de l’ajuda a la dependència, a més de la celeritat en els tràmits. Finalment, el consistori maniser reclama a la Conselleria que incremente el nombre de places residencials públiques i que no afavorisca la creació de residències privades, ja que la seua pretensió és reduir-ne les públiques del 85 al 60%, en favor de les privades.